Igkis pahadguvu ayge,
ig Kiyavwiye Jesus awna gitkis:
— Ka ba yis pes kurinewatma avititak paytwempu Jerusalém.
Kuwis nah ekke yit ku pariye Wigwiy gikaksan yit.
Wahapnay ku aysaw in kahayak yit.
Minikwak ku aysaw Joawh Batista kayway,
ig kawihkis un yivitit adahan ekkene ku yis wewkere akak Uhokri gihiyekemni.
Heneme hawkavanek igyewa Kiyavwiye Uhokri Gitip kawihkiska yivititnek kahadbe gihiyekemniyewa misakwa ay abet yihiyekemni.
Hennebaki ig kaywevyinek.
Ariwnteke ini ig Kiyavwiye Jesus pahadguhwe gikakkis gikannuhnivwi akiw.
Ayge avim ini igkis ayavgi:
— Kiyavwiye,
kuri neras hiyeg ku pariye romanyenevwi kumaduka uhiyegavuwiy awaku ku samah igkis matekevwiy.
Mmah kurinewa pis keh wixwiywa wixwiy judeyenevwi kumaduka uhiyegavuwiy ku avim inin akiw?
Igme kaytwa giwnkis:
— Ka ik adahan yis hiyak akak ini.
Wigwiy kuwis ahegbete madikte hawkri akak gidatni.
Heneme ka ik adahan yis hiyak nikak.
Ka sam.
Wahapnay ini nukaksan yit.
Aysawnemenek yis darih Kiyavwiye Uhokri gannu yivititnek avim ini ku aysaw ig Gitip kawihyi.
Ayge nikwe yis humaw inetitkekne nudahanek gitkis hiyeg muwapuw.
Yis humaw inetitkekne nudahan ay avit inere paytwempu Jerusalém,
ay avitiw inin waxri judeyamnaw,
aynte avitiw ini waxri piyawekbetave Samariyamnaw,
pisenwa muwapuw amadga wayk he danuhe amaksemni paytwempu.
Ayteke pisenwa inakni gawnan,
ig Kiyavwiye Jesus iwepka inurikute giwtrikneswa gikannuhnivwi.
Ayteke ig uguhe abet paha ukuhne.
Igkisme gikannuhnivwi ivegbet gimkat ku samah giwgepni.
Pahaye adahan piyana hiyeg ahj kahayak tabirwak giharaptakis.
Igkis kasimsavu akak simis seyne.
Igkis awna gitkis gikannuhnivwi:
— Kiyavwiyegben,
mmahki yis misakwa ivegbet han inut?
Ig Kiyavwiye Jesus iwepka yibetitak tahan inurikut heneme ig diyuh akiwnek.
Ku samah yis hiyap gitepkemni hawata yis hiyap gaytni akiwnek.
Henewatbaki igkis awna.